回雁峰
作者：孫覿
朝代：宋

paragraphs: 三年踐蛇虺，一命抵豺虎。
悠悠故園心，萬里崖嶠阻。
祝融方司南，巨嶽鎮全楚。
滄波噴石壁，白日灑飛雨。
寥寥蒼梧帝，髯斷泣二女。
斕斑竹上泪，濺血今如許。
沈文弔湘纍，魚葬得死所。
寂寞千載魂，故物但角黍。
吾生將安歸，隨此瘴江浦。
逐臣正南遊，倦鳥已北翥。
放身秋崖上，萬壑赴一睹。
干戈浩茫茫，安得兩翅羽。